Liūtas

šiaurinių liūtų (Panthera leo leo) istorinis paplitimas
  šiaurinių liūtų (Panthera leo leo) išlikusi populiacija
  pietinių liūtų (Panthera leo melanochaita) istorinis paplitimas
  pietinių liūtų (Panthera leo melanochaita) išlikusi populiacija

Liūtas (Panthera leo) – katinių (Felidae) šeimos plėšriųjų žinduolių rūšis.

Paplitimas 
Paplitę daugiausiai Afrikos žemyne, tik nedidelė liūtų populiacijos dalis – šiaurinių liūtų porūšio azijinė populiacija gyvena Azijos žemyno Indostano pusiasalio šiaurvakariuose. 

Jų buveinės savanose, miško savanose, krūmynuose.

Išvaizda 
Liūtai sveria 120–272 kg. Patinai išsiskiria savo karčiais, sveria iki 272 kg, patelės žymiai mažesnės, sveria iki 136 kg. Rytiniame Transvalyje buvo nušautas 343 kg svėręs liūtas.

Elgsena 
Gyvena šeimomis – keletas giminystės ryšiais susijusių patelių su jaunikliais bei daugiau kaip vienas patinas. Patelės subręsta 3–4 m., patinai išsikovoja teisę poruotis vyresni. Nėštumas trunka ~110 d. Veda 1–6 jauniklius. Laisvėje liūtai išgyvena iki 12–16 metų.

Medžioklė ir mityba 
Medžioja vidutinio dydžio ir stambius kanopinius gyvūnus, kartais smulkius graužikus, nevengia net kai kurių žolių ar vabzdžių. Grobio ieško dažniausiai naktimis. Medžioja keliese arba grupėmis, kuomet jų aukomis tampa ypač 190–550 kg sveriantys kanopiniai žvėrys. Tarp medžiojamų žvėrių dažniausiai pasitaiko dryžuotosios gnu (Connochaetes taurinus), savaniniai zebrai (Equus quagga), afrikiniai buivolai (Syncerus caffer), tiesiaragiai oriksai (Oryx gazella), žirafos (Giraffa). Taip pat ir Phacochoerus africanus, bet pastaruosius rečiau.

Suaugę liūtai dažnai riaumoja, garsas girdimas už kelių kilometrų. Taip jie žymi teritoriją ir išblaško antilopių bandas. Išsiblaškiusias antilopes ar kitus žvėris lengviau nudobti, nes auka dažnai pati užbėga ant plėšrūno, todėl liūtai vietoje gaudynių dažnai renkasi šį variantą.

Medžioja dažniausiai patelės.

Pasitaiko žmogėdrų (Cavo žmogėdros, Mfuvės liūtas).

Liūtų porūšiai

Dabar išskiriami liūtų porūšiai 

Pagal paskutinį katinių (Felidae) rūšių patikslinimą, kuri buvo publikuota 2017 m., buvo išskirti du liūtų porūšiai:
 Panthera leo leo (Linnaeus, 1758) – Šiaurinis liūtas; maždaug nuo Afrikos pusiaujo linijos paplitę į šiaurę, bei išlikusi populiacija gyvena Azijoje esančio Indijos subkontinento vakaruose.
 Panthera leo melanochaita (Hamilton Smith, 1842) – Pietinis liūtas; maždaug nuo Afrikos pusiaujo linijos paplitę į pietus ir Somalyje.

Tradiciniai liūtų porūšiai 
Žemiau sąraše pateikiama 11 porūšių, kurie ilgą laiką buvo tradiciškai nusistovėję, bet po 2017 metais katinių rūšių taksonų peržiūros šiuo metu laikomi anksčiau paminėtų dviejų – vieno ar kito porūšio sinonimais ir populiacijomis:

 Azijinis liūtas; anksčiau šios populiacijos lotyniškas mokslinis pavadinimas buvo Panthera leo persica (Meyer, 1826), dabar tai šiaurinių liūtų (Panthera leo leo) viena iš populiacijų ir buvęs pavadinimas yra vienas iš sinonimų.
 † Berberinis liūtas; Išnykusi stambių ilgakojų su dideliais gelsvai rudais karčiais populiacija, anksčiau laikyta atskiru porūšiu ir šios populiacijos lotyniškas mokslinis pavadinimas buvo Panthera leo leo (Linnaeus, 1758). Dabar laikomi šiaurinių liūtų (Panthera leo leo) viena iš išnykusių populiacijų, o jos buvęs mokslinis pavadinimas taikomas visam šiaurinių liūtų porūšiui.
 Senegalinis liūtas; anksčiau šios populiacijos lotyniškas mokslinis pavadinimas buvo Panthera leo senegalensis (Meyer, 1826), dabar tai šiaurinių liūtų (Panthera leo leo) viena iš populiacijų ir buvęs pavadinimas yra vienas iš sinonimų.
 Kamerūninis liūtas; anksčiau šios populiacijos lotyniškas mokslinis pavadinimas buvo Panthera leo kamptzi (Matschie, 1900), dabar tai šiaurinių liūtų (Panthera leo leo) viena iš populiacijų ir buvęs pavadinimas yra vienas iš sinonimų.
 Konginis liūtas; gyvena Kongo Demokratinės Respublikos šiaurės rytuose ir vakarų Ugandoje. Anksčiau šios populiacijos lotyniškas mokslinis pavadinimas buvo Panthera leo azandica (Allen, 1924), dabar jie laikomi šiaurinių liūtų (Panthera leo leo) viena iš populiacijų ir buvęs pavadinimas yra vienas iš sinonimų.
 Katanginis liūtas; anksčiau šios populiacijos lotyniškas mokslinis pavadinimas buvo Panthera leo bleyenberghi (Lönnberg, 1914), dabar jie laikomi pietinių liūtų (Panthera leo melanochaita) porūšio viena iš populiacijų ir buvęs pavadinimas yra vienas iš daugelio pietinių liūtų sinonimų.
 Keninis liūtas; anksčiau šios populiacijos lotyniškas mokslinis pavadinimas buvo Panthera leo hollisteri (Allen, 1924), dabar jie laikomi pietinių liūtų (Panthera leo melanochaita) porūšio viena iš populiacijų ir buvęs pavadinimas yra vienas iš daugelio pietinių liūtų sinonimų.
 Masajinis liūtas; anksčiau šios populiacijos lotyniškas mokslinis pavadinimas buvo Panthera leo massaica (Neumann, 1900), dabar jie laikomi pietinių liūtų (Panthera leo melanochaita) porūšio viena iš populiacijų ir buvęs pavadinimas yra vienas iš daugelio pietinių liūtų sinonimų.
 Ugandinis liūtas; anksčiau šios populiacijos lotyniškas mokslinis pavadinimas buvo Panthera leo nyanzae (Heller, 1913), dabar jie laikomi pietinių liūtų (Panthera leo melanochaita) porūšio viena iš populiacijų ir buvęs pavadinimas yra vienas iš daugelio pietinių liūtų sinonimų.
 Kriugerio liūtas; anksčiau šios populiacijos lotyniškas mokslinis pavadinimas buvo Panthera leo krugeri (Roberts, 1929), dabar jie laikomi pietinių liūtų (Panthera leo melanochaita) porūšio viena iš populiacijų ir buvęs pavadinimas yra vienas iš daugelio pietinių liūtų sinonimų.
 † Kapinis liūtas; išnykusi populiacija. Kapiniai liūtai kaip atskiras porūšis/populiacija dabar manoma kad buvo išskirta klaidingai, galimai jie buvo tos pačios kriugerio liūtų populiacijos dalis. Gyveno apie Gerosios Vilties kyšulį ir tolimesniuose regionuose. Kapiniai liūtai išnyko 1865 m. Anksčiau šios populiacijos lotyniškas mokslinis pavadinimas buvo Panthera leo melanochaita (Hamilton Smith, 1842), dabar šis lotyniškas pavadinimas taikomas visam pietinių liūtų porūšiui.

Iki istoriniai liūtai 
Dabartiniams liūtams (Panthera leo) priskiriami iki istorinių laikų išnykę liūtai:
 Fosilinis liūtas (Panthera leo fossilis); gyveno viduriniajame pleistoceno laikotarpyje. 
 Šrilankinis liūtas (Panthera leo sinhaleyus); išnyko maždaug prieš 39 000 metų
Anksčiau amerikiniai liūtai (Panthera atrox) ir urviniai liūtai (Panthera spelaea) buvo laikomi liūtų (Panthera leo) porūšiais, bet pastaruoju metu dažniausiai laikomi atskiromis katinių rūšimis.

Hipotetiniai liūtų porūšiai 
 europinis liūtas (Panthera leo europaea); Nėra tvirtos nuomonės dėl egzistavusio atskiro šių liūtų porūšio. Manoma tai buvę identiški azijiniams (Panthera leo persica) arba urviniams liūtams (Panthera leo spelaea). Buvo išplytę Europos Balkanų, Apeninų pusiasaliuose, dabartinės Prancūzijos pietuose bei Pirėnų pusiasalyje. Senovės romėnams ir senovės graikams šių liūtų medžioklė buvo populiari pramoga, tad dėl tokio jų persekiojimo ir išnaudojimo, Europos liūtų populiacija išnyko apie 100 m. 
 dėmėtasis liūtas (Panthera leo maculatus); Hipotetinis nepripažintas porūšis. Galbūt liūto ir leopardo hibridas.
 beringinis liūtas (Panthera leo vereshchagini).

Taip pat skaitykite 
 Katinių šeimos rūšys pagal dydį
 Liūtigris
 Tigraliūtis

Galerija

Šaltiniai

Nuorodos 

 messybeast.com / Prehistoric Cats and Prehistoric Cat-like Creatures, anglų k.

Liūtai